تمت ارشفة منتديات نبع الفرات
جنت لا مازلت تتربع عله الروح ..
ذكرتك بالوجوه الردت يمهه انساك
وبدت بيك السوالف وانته تنهيهه
وادير العين عنك والكلب يندار
وادير الكلب والكه شفافي تحجيهه
البكلبي على لساني المصيبه بهاي
ما اجذب واكول العشره ناسيهه
انه اتناساك واضحك جذب وانته بعيد
وبس يخطفني ضلك عزتي اهجيهه
تمر سوالفك ناي بحيايه الشوك
وتعرضلي الكرامه وما احاجيهه
واغير مبدأي وباللهفه اغط الروح
وتفزعلي القيم بالكاع تجفيهه
المبادئ والقيم ماتشمل اليشتاك
الهجر رب المذله القيم شعليهه
يل مقيد عيوني بسهر وبدمعات
صار سنين ضلك مامراويهه
مشيت وقصرت ماخذت عيني وياك
الاخذ عيني بغيابك بس بواجيهه
انه صفيت روحي من المضه بلياك
وانته وياي نيتك مامصفيهه
ضيعت العرف كطره ببحر نسيان
وانه لمسه جفوفك محتفظ بيهه
شجره الذكريات استرهه بلكي تعيش
ولو طبعك خريف وماتسويهه
يل مكشف عشرتي كبال ياهو الجان
وانه حروف اسمك مامراويهه
يبو سوالف شته ينكط برد ملكاك
اذا مو بيك روحي ابيش ادفيهه
جنت تحجي وكبل لا افرزن الجلمات
اكض سوالفك وبصبري اغطيهه
كل الصار ذنبي من الالف للياء
فرحتني البدايه وعفت تاليهه
هواي الحذروني وقنعتهم بيك
ومو كل الاصابع سوه نسميهه
غشيم وزامطت تالي بندم رديت
فاتني الاصابع لو مساويهه
من تدير وجهك يلتفتلي الليل
يشرب نوم عيني وسهر يرميهه
طويل الليل اكمطه بيا صبح وينام
ما اتيه دروبه وكلهه ماشيهه
اليجذبني عفت خطواتي فوك الغيم
النجم موجود يعرف ياهو راعيهه
ردت انساك انه بكد ماردت ملكاك
وعيني عله الصدف رسمت امانيهه
مغشوش الهوه الما اشم عطرك بيه
النسمه خلاف وجهك كوه اعديهه
جنت لا مازلت تتربع عله الروح
لغيرك لا تضن بيوم ادنيهه
فراغك بيش اترسه الذكره ماتكفيه
عشت بدنيه بعدك كلش مابيهه
محضرلك عتب بس كون ما انساه
لان من يوم شفتك روحي ناسيهه
مما راق لي